অভিনয়ে আগ্রহ নেই অজয় কন্যার – এখন সময়
অভিনয়ে আগ্রহ নেই অজয় কন্যার
বলিউডের জনপ্রিয় তারকাদম্পতি অজয় দেবগন ও কাজল। প্রায় দুই দশকের দাম্পত্য জীবনে তাদের রয়েছে দুই সন্তান। মেয়ে নিসা ও ছেলে যুগ। এর মধ্যে মেয়ে সিঙ্গাপুরে লেখাপড়া করছেন।
এদিকে তারকা সন্তানদের অনেকেই বাবা-মায়ের পথ ধরে বলিউডে পা রাখার পরিকল্পনা করেন। তাই অজয়-কাজলের সন্তানদের তেমন কোনো পরিকল্পনা রয়েছে কিনা তা নিয়ে এ জুটির ভক্তদের কৌতূহল রয়েছে।
সম্প্রতি এক সাক্ষাৎকারে এ প্রসঙ্গে অজয় বলেন, ‘আমার মেয়ে এখন সিঙ্গাপুরে নবম গ্রেডে পড়ছে। একটু তাড়াতাড়ি তাকে বাইরে পাঠানো হয়েছে, কিন্তু সে যেতে চাইছিল এবং খুব খুশি। সে কখনই অভিনেত্রী হওয়ার কথা বলেনি। সে আইনজীবী হওয়ার জন্য মনস্থির করেছে। আমার ছেলের বয়স মাত্র সাত, এখনই তার সম্পর্কে কিছু বলতে পারছি না।’
কাজলের সঙ্গে প্রথম দেখা নিয়ে অজয় বলেন, ‘একটি সিনেমার সেটে দেখা হয়। এটি খুবই বিরক্তিকর কাহিনি। আসলে কোনো গল্পই নেই। আমি খুব চুপচাপ ছিলাম। প্রথমে আমরা খুব বেশি কথা বলতাম না। কিন্তু আস্তে আস্তে কথা বলা শুরু করলাম। এভাবেই শুরু।’
তিনি আরো বলেন, ‘কোনো প্রস্তাব দেয়া হয়নি। আমরা বন্ধু হয়ে যাই, তারপর বুঝতে পারলাম, আমরা পরস্পরকে দেখছি। একদিন বিয়ে করব বলে ঠিক করলাম। বিয়ের বিষয়টি বড় কোনো বিষয়ে পরিণত করতে চাইনি। তাই, শোবার ঘর থেকে বেরিয়ে ছাদে আসি বিয়ে করে আবারো শোবার ঘরে ফিরে যাই।’
অজয় অভিনীত পরবর্তী সিনেমা রেইড। এতে একজন ইনকাম ট্যাক্স অফিসারের ভূমিকায় অভিনয় করছেন তিনি। এটি পরিচালনা করেছেন রাজ কুমার গুপ্তা। সিনেমাতে অজয়ের সঙ্গে জুটি বেঁধে অভিনয় করেছেন ইলিয়েনা ডিক্রুজ। ১৬ মার্চ মুক্তি পাচ্ছে সিনেমাটি।